Molde-spiss: - Trodde Basel var bedre enn de var
- Jeg håper å spille en viktig rolle borte mot Basel. Vi har gode sjanser til å gå videre. Før vi møtte Basel her i Molde trodde vi at Basel var bedre enn de var. Det viste seg at vi var fullt på høyde med Basel. Vi spilte jo nesten hele kampen med ti mann. Det er vanskelig å spå, men jeg tror på et godt resultat, sier Chukwu til VG Nett. Spissen får etter alt og dømme muligheten fra start i returoppgjøret mot Basel i kveld, etter Davy Claude Angan pådro seg rødt kort da Molde tapte 0-1 hjemmekampen mot sveitserne i Champions League-kvaliken forrige uke. - Og siden Angan ikke spiller er det du som må fikse avansementet? - Jeg håper da det, smiler Chukwu som ble matchvinner da Molde slo Sogndal 2-1 i helgen.Trener Ole Gunnar Solskjær legger ikke skjul på at Daniel Chima Chukwu er tiltenkt en viktig rolle i Sveits. - Chima har hatt en tøff sesong med lite spilletid. Men han har vært involvert i de fleste kampene og formen har vært stigende den siste måneden. Mot Sogndal var Chima god og scoret et fint mål. Han er jo råsterk i kroppen og kan spille både kant og spiss, sier Molde-trener Ole Gunnar Solskjær til VG Nett. - En viktig grunn til at Chima har spilt lite er at Davy og Jo Inge (Berget) har fungert så godt sammen på topp, fortsetter Solskjær.I oppgjøret på Aker stadion for én uke siden ble Jacques Zoua Daogari matchvinner med kampens eneste scoring, og Basel fikk med seg et godt utgangspunkt hjem til Sveits. Likevel mener Basel-trener Heiko Vogel ingenting er avgjort. - Jeg er svært fornøyd med kampen, men ingenting er avgjort ennå. Om det så bare skulle være 1 prosent for at en hendelse kan skje, så kan det fortsatt skje. Men selvfølgelig er 1-0 på bortebane et godt resultat. Det er også bra for lagfølelsen, sa Vogel via en tolk etter oppgjøret i Molde.
I Davy Claude Angans fravær er Daniel Chima Chukwu klar til å gripe sjansen - og aller helst sende Molde ett skritt nærmere Champions Leagues gruppespill.